CELEX: 32019D2248
Language: mt
Date: 2019-12-19 00:00:00
Title: Deċiżjoni tal-Kunsill (UE) 2019/2248 tad-19 ta’ Diċembru 2019 dwar il-pożizzjoni li għandha tittieħed f'isem l-Unjoni Ewropea fi ħdan il-Kumitat Konġunt stabbilit bil-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha

30.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 336/297
               
            
         DEĊIŻJONI TAL-KUNSILL (UE) 2019/2248
         tad-19 ta’ Diċembru 2019
         dwar il-pożizzjoni li għandha tittieħed f'isem l-Unjoni Ewropea fi ħdan il-Kumitat Konġunt stabbilit bil-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha ("il-Ftehim") ġie konkluż mill-Unjoni bid-Deċiżjoni tal-Kunsill (UE) 2019/702 (1) u daħal fis-seħħ fis-16 ta' Mejju 2019.
                  
               
                     (2)
                  
                  
                     L-Artikolu 17 tal-Ftehim jistabbilixxi Kumitat Konġunt biex jiżgura l-funzjonament u l-implimentazzjoni korretti tal-Ftehim.
                  
               
                     (3)
                  
                  
                     L-Artikolu 17(8) tal-Ftehim jipprevedi li l-Kumitat Konġunt jadotta r-regoli ta' proċedura tiegħu.
                  
               
                     (4)
                  
                  
                     Sabiex tiġi żgurata l-implimentazzjoni effettiva tal-Ftehim, jenħtieġ li jiġu adottati r-regoli ta' proċedura tal-Kumitat Konġunt.
                  
               
                     (5)
                  
                  
                     Għalhekk jenħtieġ li l-pożizzjoni tal-Unjoni fi ħdan il-Kumitat Konġunt tkun ibbażata fuq l-abbozz ta' Deċiżjoni tal-Kumitat Konġunt mehmuż,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f'isem l-Unjoni matul l-ewwel laqgħa tal-Kumitat Konġunt stabbilit bl-Artikolu 17 tal-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, b'rabta mal-adozzjoni tar-regoli ta' proċedura tal-Kumitat Konġunt, għandha tkun ibbażata fuq l-abbozz ta' Deċiżjoni tal-Kumitat Konġunt mehmuż ma' din id-Deċiżjoni.
            Jista’ jintlaħaq qbil dwar bidliet żgħar fl-abbozz ta’ Deċiżjoni tal-Kumitat Konġunt mir-rappreżentanti tal-Unjoni fi ħdan il-Kumitat Konġunt mingħajr deċiżjoni ulterjuri tal-Kunsill.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, id-19 ta’ Diċembru 2019.
            
               
                  Għall-Kunsill
               
               
                  Il-President
               
               K. MIKKONEN
            
         
         
            (1)  Id-Deċiżjoni tal-Kunsill (UE) 2019/702 tal-15 ta' April 2019 dwar il-konklużjoni, f'isem l-Unjoni, tal-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Kanada, min-naħa l-oħra (ĠU L 120, 8.5.2019, p. 1).
      
      
         
            ABBOZZ
            DEĊIŻJONI NRU 1/2020 TAL-KUMITAT KONĠUNT KANADA – UE STABBILIT BIL-FTEHIM DWAR IT-TRASPORT BL-AJRU BEJN IL-KANADA U L-KOMUNITÀ EWROPEA U L-ISTATI MEMBRI TAGĦHA
            ta' …
            li tadotta r-regoli ta’ proċedura tiegħu
            IL-KUMITAT KONĠUNT KANADA – UE,
            Wara li kkunsidra l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, (“il-Ftehim”), u b’mod partikolari l-Artikolu 17 tiegħu,
            IDDEĊIEDA KIF ĠEJ:
            
               Artikolu Uniku
               B’dan, ir-regoli ta’ proċedura tal-Kumitat Konġunt mehmuża ma’ din id-Deċiżjoni huma adottati.
            
            
               Magħmul fi ...,
               
                  Għall-Kumitat Konġunt,
               
               
                  
                     Il-Kap tad-Delegazzjoni tal-Unjoni Ewropea
                  
                  
                     [isem]
                  
               
               
                  
                     Il-Kap tad-Delegazzjoni Kanadiża
                  
                  
                     [isem]
                  
               
            
         
      
      
         
            ANNESS
            REGOLI TA’ PROĊEDURA
            IL-KUMITAT KONĠUNT,
            Wara li kkunsidra l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, u b’mod partikolari l-Artikolu 17 tiegħu,
            ADOTTA R-REGOLI TA’ PROĊEDURA LI ĠEJJIN:
            
               Artikolu 1
               Kapijiet tad-Delegazzjoni
               
                  1.   Il-Kumitat Konġunt għandu jkun magħmul minn rappreżentanti tal-Partijiet.
               
               
                  2.   Il-Kumitat Konġunt għandu jkun presedut b’mod konġunt mill-Kapijiet tad-Delegazzjoni tal-Partijiet.
               
            
            
               Artikolu 2
               Laqgħat
               
                  1.   Il-Kumitat Konġunt għandu jiltaqa’ mill-inqas darba fis-sena, filwaqt li r-responsabbiltà għall-ospitar talterna bejn il-Partijiet. Barra minn hekk, kull Parti tista’ titlob li tissejjaħ laqgħa tal-Kumitat Konġunt skont l-Artikolu 17(3) tal-Ftehim.
               
               
                  2.   Il-Kumitat Konġunt jista’ jorganizza laqgħat wiċċ imb wiċċ jew permezz ta’ mezzi oħra (telekonferenzi jew vidjokonferenzi).
               
            
            
               Artikolu 3
               Delegazzjonijiet
               
                  1.   Qabel laqgħa, il-Kapijiet tad-Delegazzjoni għandhom jinformaw lil xulxin dwar il-kompożizzjoni maħsuba tad-delegazzjonijiet tagħhom għal dik il-laqgħa.
               
               
                  2.   Ir-rappreżentanti tal-partijiet ikkonċernati tal-industrija tat-trasport bl-ajru jistgħu jiġu mistiedna jattendu l-laqgħat bħala osservaturi, jekk il-Kumitat Konġunt ikun jaqbel li jsir hekk.
               
               
                  3.   Il-Kumitat Konġunt jista’ jaqbel li jistieden lil partijiet interessati jew lil esperti oħra biex jattendu l-laqgħat sabiex jipprovdu informazzjoni dwar suġġetti partikolari.
               
            
            
               Artikolu 4
               Segretarjat
               Uffiċjal tal-Kummissjoni Ewropea u uffiċjal tal-Gvern tal-Kanada għandhom jaġixxu b’mod konġunt bħala s-segretarji tal-Kumitat Konġunt.
            
            
               Artikolu 5
               Aġenda tal-laqgħat
               
                  1.   Il-Kapijiet tad-Delegazzjoni għandhom jistabbilixxu l-aġenda proviżorja ta’ kull laqgħa bi ftehim reċiproku. Sabiex jiġu ffaċilitati d-distribuzzjoni lill-membri ta’ kull delegazzjoni u l-konsultazzjoni magħhom, u sa fejn huwa possibbli, dik l-aġenda proviżorja għandha tiġi stabbilita mhux aktar tard minn ħmistax-il jum qabel id-data tal-laqgħa.
               
               
                  2.   L-aġenda għandha tiġi adottata mill-Kumitat Konġunt fil-bidu ta’ kull laqgħa. Jistgħu jiġu inklużi fl-aġenda punti oħra minbarra dawk li jkunu jidhru fl-aġenda proviżorja jekk il-Kumitat Konġunt jaqbel li jsir hekk.
               
               
                  3.   Il-Kapijiet tad-Delegazzjoni jistgħu jqassru l-limitu ta’ żmien previst fil-paragrafu 1 sabiex titqies in-natura urġenti ta’ kwistjoni partikolari.
               
            
            
               Artikolu 6
               Reġistru tal-Laqgħa
               
                  1.   Għandu jitfassal abbozz ta’ Reġistru tal-Laqgħa għal kull laqgħa tal-Kumitat Konġunt fl-aħħar ta’ kull laqgħa. Dan għandu jindika l-punti li jkunu ġew diskussi u kwalunkwe konklużjoni konġunta li tkun intlaħqet, inkluż kwalunkwe rakkomandazzjoni u deċiżjoni li tkun ġiet adottata.
               
               
                  2.   Ir-Reġistru tal-Laqgħa għandu jiġi approvat bil-miktub mill-Kapijiet tad-Delegazzjoni fi żmien 30 jum mid-data tal-laqgħa jew sa kwalunkwe data oħra deċiża mill-Partijiet.
               
               
                  3.   Meta jiġi approvat, ir-Reġistru tal-Laqgħa għandu jiġi ffirmat mill-Kapijiet tad-Delegazzjoni u tiġi ppreżentata kopja oriġinali waħda minn kull waħda mill-Partijiet. Il-Partijiet jistgħu jiddeċiedu li l-iffirmar u l-iskambju ta’ kopji elettroniċi jissodisfaw dak ir-rekwiżit.
               
               
                  4.   Sakemm ma jintlaħaqx qbil mod ieħor, il-laqgħat tal-Kumitat Konġunt ma għandhomx ikunu pubbliċi. Ir-Reġistri tal-Laqgħa u l-iskambji ta’ korrispondenza, skont il-każ, għandhom ikunu pubbliċi sakemm ma jkunx mitlub mod ieħor minn waħda mill-Partijiet. Jekk ikun meħtieġ, il-Kumitat Konġunt jista’ jaqbel li jirrakkomanda l-ħruġ ta’ stqarrija konġunta għall-istampa.
               
            
            
               Artikolu 7
               Proċedura bil-miktub
               Meta jkunu meħtieġa, u debitament motivati, id-deċiżjonijiet u r-rakkomandazzjonijiet tal-Kumitat Konġunt jistgħu jiġu adottati permezz ta’ proċedura bil-miktub. Għal dak il-għan, il-Kapijiet tad-Delegazzjoni għandhom jiskambjaw l-abbozz ta’ miżuri li dwarhom tintalab l-opinjoni tal-Kumitat Konġunt, li mbagħad jistgħu jiġu kkonfermati permezz ta’ skambju ta’ korrispondenza.
            
            
               Artikolu 8
               Deliberazzjonijiet
               
                  1.   Il-Kumitat Konġunt għandu jieħu d-deċiżjonijiet tiegħu u jifformula rakkomandazzjonijiet abbażi ta’ kunsens.
               
               
                  2.   Id-deċiżjonijiet u r-rakkomandazzjonijiet tal-Kumitat Konġunt għandu jkollhom it-titolu “Deċiżjoni” u “Rakkomandazzjoni” ujkunu segwiti b’numru tas-serje, bid-data tal-adozzjoni tagħhom u b’deskrizzjoni tas-suġġett tagħhom.
               
               
                  3.   Id-deċiżjonijiet u r-rakkomandazzjonijiet tal-Kumitat Konġunt għandhom jiġu ffirmati mill-Kapijiet tad-Delegazzjoni ujiġu mehmuża mar-Reġistru tal-Laqgħa.
               
               
                  4.   Kwalunkwe deċiżjoni meħuda mill-Kumitat Konġunt għandha tiġi implimentata mill-Partijiet f'konformità mal-proċeduri interni tagħhom stess.
               
            
            
               Artikolu 9
               Gruppi ta’ Ħidma
               
                  1.   Il-Kumitat Konġunt jista’ jaqbel li jistabbilixxi gruppi ta’ ħidma biex jistudjaw kwistjonijiet speċifiċi ta’ rilevanza għall-Ftehim. It-termini ta’ referenza għal grupp ta’ ħidma għandhom jiġu approvati mill-Kumitat Konġunt u inklużi fir-Reġistru tal-Laqgħa adattata.
               
               
                  2.   Il-kompożizzjoni tal-gruppi ta’ ħidma għandha tiġi ddeterminata mill-Kumitat Konġunt.
               
               
                  3.   Il-gruppi ta’ ħidma għandhom jirrappurtaw lill-Kumitat Konġunt. Ma għandhomx jieħdu deċiżjonijiet iżda jistgħu jagħmlu rakkomandazzjonijiet lill-Kumitat Konġunt.
               
               
                  4.   Fi kwalunkwe ħin, il-Kumitat Konġunt jista’ jaqbel li jabolixxi kwalunkwe grupp ta’ ħidma eżistenti, li jimmodifika t-termini ta’ referenza tagħhom jew li jistabbilixxi gruppi ta’ ħidma ġodda biex jgħinuh fil-qadi tal-kompiti tiegħu.
               
            
            
               Artikolu 10
               Spejjeż
               
                  1.   Il-membri ta’ kull delegazzjoni għandhom ikopru l-ispejjeż tagħhom relatati mal-parteċipazzjoni tagħhom f’laqgħa jew fi grupp ta’ ħidma.
               
               
                  2.   Kwalunkwe spiża oħra relatata mal-organizzazzjoni materjali ta' laqgħat għandha titħallas mill-Parti li tkun qed tospita l-laqgħa.
               
            
            
               Artikolu 11
               Emendi għar-Regoli ta’ Proċedura
               Il-Kumitat Konġunt jista’, fi kwalunkwe ħin, jemenda dawn ir-Regoli ta’ proċedura permezz ta’ deċiżjoni meħuda f'konformità mal-Artikolu 8.